text: Ishockey: Esbjerg Energy forlænger med back af egen avl
  13 juni 2016 kl. 06.06
  Esbjerg Energy forlænger kontrakten med den 24-årige back Jannik Christensen. Han returnerede sidste år til hjembyen og barndommens skøjtehal efter et enkelt år i East Coast Hockey League. 
  Jannik Christensen har spillet mere end 200 kampe i Metal Ligaen og har samtidigt erfaring fra såvel svensk som fra amerikansk ishockey.
  - Jeg forventer to år, hvor vi skal præge toppen af dansk ishockey, ligesom Esbjerg har gjort i de to foregående sæsoner. Jeg har valgt at takke ja til en toårig aftale, for at få lidt ro på karrieren. Starten på sidste sæson var lidt turbulent, hvor jeg egentligt skulle have været til USA men ikke kom det. Så det var vigtigt at få fastlagt fremtiden. Samtidigt ønsker jeg at påbegynde en uddannelse og det er vigtigt at kende den nærmeste fremtid, når man starter på en uddannelse, sigerJannik Christensen i en pressemeddelelse fra Esbjerg Energy om kontraktforlængelsen.
  